Teukros
Teukros, i græsk mytologi 1) Trojas første konge, 2) en heros fra Salamis, søn af Telamon, bror til Aias den Store. I Iliaden skildres han som sin brors loyale støtte og som en mægtig kriger, der kun ved gudernes indgriben hindredes i at dræbe Hektor. Teukros sørgede for Aias' begravelse, men forstødtes af sin far, fordi han ikke hævnede Aias' forsmædelige død. Han blev senere konge på Cypern, hvor kongerne derefter kaldte sig teukrider.